У складу са чланом 39а. став 4. Пословника Владе („Сл. гласник РС“ бр. 61/06-пречишћен текст, 69/08, 88/08, 33/10, 69/10, 20/11, 37/11, 30/13 и 76/14), даје се:

 ИЗЈАВА О УСКЛАЂЕНОСТИ

НАЦРТА ЗАКОНА О СОЦИЈАЛНОЈ КАРТИ

СА ПЛАНОМ РАДА ВЛАДЕ ЗА 2019. ГОДИНУ

Нацрт закона о социјалној карти нијепредвиђен Годишњим планом рада Владе за 2019. годину.

**Разлози који указују на неопходност разматрања** Нацрт закона о социјалној карти **су следећи:**

Потреба за увођењем социјалних карата садржана је у експозеу о Програму Владе Републике Србије,који је представљен у Народној скупштини 28.јуна 2017.године. У делу ,,Боље таргетирање социјалне заштите” истиче се да ће се, у Републици Србији увести интегрисани систем израде социјалних карти кроз повезивање великог броја различитих институција - Пореске управе, Министарства унутрашњих послова, Карастар непокретности..., у складу са најбољим позитивним примерима светске праксе, а да ће се увођењем овог система спречити злоупотреба и омогућити праведнија расподела тако што ће социјалну помоћ добити они корисници којима је та помоћ заиста и потребна, као и да ће се тиме бавити у склопу веће активности на дигитализацији свих јавних сервиса доступних грађанима и потпуном увођењу електронске управе у Републици Србији.

Основ за израду Информационог система Социјална карта дефинисан је Закључком о усвајању Акционог плана за спровођење програма Владе, који је Влада донела на седници одржаној 09. новембра 2017. године, документ 05 Број:021-1-10807/2017-2 од 09. новембра 2017. године, којим се увођење социјалних карата дефинише као приоритет рада Министарства за рад, запошљавање, борачка и социјална питања( у даљем тексту: Министарство).

 Имајући у виду документе којим се увођење социјалних карата дефинише као приоритет рада Министарства за рад, запошљавање, борачка и социјална питања, као и значај овог закона неопходно је да Нацрт закона о социјалној карти уђе у процедуру доношења.

 ДРЖАВНИ СЕКРЕТАР

 Ненад Нерић